นายกรัฐมนตรี ไม่กังวลมนต์ดำเข้าตัว เชื่อกรรมดีจะคุ้มครอง
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงกรณีที่นายชินวรณ์ บุญเกียรติ ส.ส.นครศรีธรรมราช พรรคประชาธิปัตย์ ออกมาเตือนนายกรัฐมนตรีถึงการทำพิธีที่วัดยางใหญ่ ระหว่างการลงพื้นที่จังหวัดนครศรีธรรมราชเมื่อวานนี้ ว่าหากทำไม่ถูกต้อง อาจเกิดความวิบัติและมนต์ดำเข้าตัวได้ว่า สิ่งที่ตนเองทำมาตลอดคือ การทำความดีและทำเพื่อประเทศชาติมามากพอสมควร จึงคิดว่ากรรมดีจะคุ้มครองตนเองได้ ซึ่งสิ่งศักดิ์สิทธิ์ทั้งหลายตนเองก็เคารพนับถือและไหว้ทุกที่ เพราะเป็นคนไทย มีความเชื่อมั่นและศรัทธา ซึ่งส่วนตัวมองว่าไม่ใช่ความเสียหาย ทั้งนี้สิ่งแรกที่ตนเองขอคือ ชาติ ศาสนา และพระมหากษัตริย์ปลอดภัย พร้อมขอพรให้ประชาชนทั้งประเทศมีความสุขมากขึ้นเรื่อยๆ และให้ประเทศไทยเข้มแข็ง รวมทั้งขอให้ตนเองมีสุขภาพแข็งแรง มีกำลังกายและใจในการทำหน้าที่ ตราบใดที่ยังมีภาระอยู่ ส่วนได้ขอพรให้เป็นนายกรัฐมนตรีอีกสมัยหรือไม่ นายกรัฐมนตรี ยืนยันไม่ได้ขอพรเรื่องนั้น